SL Uradni list Evropske unije C 247/12

Objava zahtevka za odobritev manjše spremembe v skladu s petim pododstavkom člena 6(2) Delegirane uredbe Komisije (EU) št. 664/2014 o dopolnitvi Uredbe (EU) št. 1151/2012 Evropskega parlamenta in Sveta v zvezi z določitvijo simbolov Unije za zaščitene označbe porekla, zaščitene geografske označbe in zajamčene tradicionalne posebnosti ter v zvezi z nekaterimi pravili o izvoru, nekaterimi postopkovnimi pravili in nekaterimi dodatnimi prehodnimi pravili

(2017/C 247/08)

Evropska komisija je odobrila to manjšo spremembo v skladu s tretjim pododstavkom člena 6(2) navedene uredbe (1).

ZAHTEVEK ZA ODOBRITEV MANJŠE SPREMEMBE

Zahtevek za odobritev manjše spremembe v skladu z drugim pododstavkom člena 53(2) Uredbe (EU) št. 1151/2012 Evropskega parlamenta in Sveta (2)

„QUESO DE LA SERENA“

EU št.: PDO-ES-2152 – 14.7.2016

ZOP ( X ) ZGO ( ) ZTP ( )

1. Skupina vložnikov in pravni interes

Regulativni svet za zaščiteno označbo porekla „Queso de la Serena“ Ctra. EX-104, s/n (Ints. Ferial de La Serena) 06420 Castuera (Badajoz) ŠPANIJA Tel. +34 924772114 E-naslov: info@quesoserena.com

Regulativni svet je bil priznan s Sklepom ministrstva za kmetijstvo, ribištvo in prehrano z dne 14. aprila 1993 o ratifikaciji uredbe o označbi porekla „Queso de la Serena“ in regulativnem svetu (Uradni list št. 100 z dne 27. aprila 1993). Za namene člena 6(2) Delegirane uredbe Komisije (EU) št. 664/2014 gre za isto skupino, ki je prvotno predložila zahtevek za registracijo imena, na katerega se nanaša specifikacija. V Zakonu št. 4/2010 z dne 28. aprila 2010 o regulativnih svetih za označbe porekla in geografske označbe agroživilske kakovosti v Estremaduri so regulativni sveti zdaj opredeljeni kot organi upravljanja ZOP/ZGO s svojo pravno osebnostjo, finančno avtonomijo in vsemi pooblastili za ukrepanje, da dosežejo svoj namen. Delujejo v skladu z demokratičnimi načeli ter zastopajo gospodarske in sektorske interese pri ZOP/ZGO, pri čemer posebno pozornost namenjajo interesom manjšin, saj morajo enakopravno zastopati vse različne zadevne interese, pri tem pa kot temeljno načelo ohraniti neprofitnost. Med njihovimi nalogami, kot so določene v členu 16(2)(g) Zakona št. 4/2010, sta „predlaganje sprememb specifikacij in sodelovanje v vseh postopkih, ki potekajo za ta namen“.

Dogovor o tem zahtevku za odobritev manjše spremembe specifikacije proizvoda je sprejel regulativni svet za zaščiteno označbo porekla „Queso de la Serena“ v skladu z vlogo, ki mu je bila dodeljena, zato so njegovi interesi popolnoma legitimni.

2. Država članica ali tretja država

Španija

3. Postavka v specifikaciji proizvoda, na katero se sprememba nanaša

— ☒ Opis proizvoda — ☐ Dokazilo o poreklu — ☐ Metoda proizvodnje — ☐ Povezava — ☐ Označevanje — ☒ Drugo: Inšpekcijski organ in nacionalne pravne zahteve

4. Vrsta sprememb

— ☐ Sprememba specifikacije proizvoda za registrirano ZOP ali ZGO, ki se šteje za manjšo v skladu s tretjim pododstavkom člena 53(2) Uredbe (EU) št. 1151/2012 in zaradi katere ni potrebna sprememba objavljenega enotnega dokumenta. — ☐ Sprememba specifikacije proizvoda za registrirano ZOP ali ZGO, ki se šteje za manjšo v skladu s tretjim pododstavkom člena 53(2) Uredbe (EU) št. 1151/2012 in zaradi katere je potrebna sprememba objavljenega enotnega dokumenta. — ☒ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba šteje za manjšo v skladu s tretjim pododstavkom člena 53(2) Uredbe (EU) št. 1151/2012. — ☐ Sprememba specifikacije proizvoda za registrirano ZTP, ki se šteje za manjšo v skladu s četrtim pododstavkom člena 53(2) Uredbe (EU) št. 1151/2012.

5. Spremembe

5.1 V oddelku „B (Opis proizvoda)“ specifikacije se spremeni naslednji odstavek v zvezi s „fizikalnimi lastnostmi sira po zorenju“: — „Premer: 18–24 cm“ se nadomesti s „Premer: 10–24 cm“. Predlagana sprememba na noben način ne vpliva na lastnosti mleka ali lastnosti živali, ki ga proizvajajo. Prav tako se niso spremenile fizikalno-kemijske lastnosti proizvoda (ostale so nespremenjene, zanje pa veljajo isti pragovi kot v prvotni specifikaciji) in fizikalne lastnosti sira, torej „oblika“, „višina“, „teža“, „skorja“, „testo“ ter „aroma in okus“. Edina predlagana sprememba je znižanje pragu za premer. Upoštevati je treba, da ob pripravi prvotne specifikacije (pred več kot dvajsetimi leti) siri s težo v nižjem delu razpona, dovoljenega v specifikaciji (od 750 g do 2 000 g), niso bili pogosti. Takrat ni bilo veliko tehničnega znanja o premerih najmanjših sirov, poleg tega pa je v tradicionalnem sistemu proizvodnje, kot je ta, nekatere mere težko točno določiti. V vsakem primeru premer sira ni ključen za opredelitev velikosti proizvoda, kot je na primer njegova teža. Zato je v zvezi s tem prvotna dokumentacija za zahtevek za sir „Queso de la Serena“, tako njen povzetek kot prečiščena različica, vsebovala le naslednje besedilo pod naslovom v zvezi z opisom proizvoda: „Polnomasten do prekmasten zorjen sir, mehek do poltrd, v obliki hlebca z ravno zgornjo in spodnjo stranjo ter izbočenimi stranicami, s trdo skorjo in mehkim do trdim testom, težak od 750 g do 2 kg“. Zato se ni spremenil nobeden od elementov iz povzetka ali prečiščene različice, kar pomeni, da sprememba ne vpliva na nobeno od temeljnih značilnosti proizvoda. Zahteva glede manjše spremembe iz člena 53(2)(a) Uredbe (EU) št. 1151/2012 Evropskega parlamenta in Sveta z dne 21. novembra 2012 o shemah kakovosti kmetijskih proizvodov in živil je torej izpolnjena.

5.2 Ob upoštevanju člena 7(1)(g) Uredbe (EU) št. 1151/2012 je bil celoten oddelek „G (Inšpekcijski organ)“ specifikacije nadomeščen s podatki trenutnega inšpekcijskega organa, pristojnega za preverjanje skladnosti s specifikacijo na podlagi člena 37(1)(b) Uredbe (EU) št. 1151/2012. Zato je ta oddelek treba zgolj posodobiti, da se navedejo podrobni podatki certifikacijskega organa za proizvode, na katerega je pristojni organ prenesel nalogo preverjanja skladnosti s specifikacijo ZOP „Queso de la Serena“, kot je določeno v členu 39 Uredbe (EU) št. 1151/2012 ter členu 59 in poglavju III naslova III Zakona št. 6/2015 z dne 24. marca 2015 o kmetijstvu v Estremaduri. Zaradi predlagane spremembe je v oddelku G specifikacije navedeno naslednje: „Ime: AGROCOLOR, S.L. Naslov: Ctra. de Ronda, n. o 11, Bajo. 04004 Almería (Španija) Tel. +34 950280380 E-naslov: agrocolor@agrocolor.es“

5.3 Zaradi člena 7(1) Uredbe (EU) št. 1151/2012 prav tako ni treba vključiti oddelka „I (Nacionalne pravne zahteve)“, zato je bil celoten oddelek črtan iz specifikacije.

6. Posodobljena specifikacija proizvoda (le za ZOP in ZGO)

http://www.gobex.es/filescms/con03/uploaded_files/SectoresTematicos/Agroalimentario/Denominacionesdeorigen/DOP_Queso_Serena_Pliego_Condiciones.pdf

ENOTNI DOKUMENT

„QUESO DE LA SERENA“

EU št.: PDO-ES-02152 – 14.7.2016

ZOP ( X ) ZGO ( )

1. Ime

„Queso de la Serena“

2. Država članica ali tretja država

Španija

3. Opis kmetijskega proizvoda ali živila

3.1 Vrsta proizvoda

Skupina 1.3 Siri

3.2 Opis proizvoda, za katerega se uporablja ime iz točke 1

„Queso de la Serena“ je mehek do poltrdi sir iz mleka ovc merino. Je polnomasten do prekmasten zorjen sir v obliki hlebca z ravno zgornjo in spodnjo stranjo ter izbočenimi stranicami, trdo skorjo in mehko do trdo notranjostjo. Hlebec je težak od 750 g do 2 kg, visok od 4 cm do 8 cm, premer pa znaša od 10 cm do 24 cm.

Ima naslednje fizikalno-kemijske lastnosti:

— maščoba: najmanj 50 % suhe snovi,

— suha snov: najmanj 50 %,

— pH: od 5,2 do 5,9,

— skupne beljakovine v suhi snovi: najmanj 35 %.

3.3 Krma (samo za proizvode živalskega izvora) in surovine (samo za predelane proizvode)

Na geografskem območju ni veliko pašnikov, vendar so visokokakovostni, zato ima proizvedeno mleko posebne lastnosti. V določenih obdobjih leta ovce zapustijo kmetijsko gospodarstvo in se pasejo na žitnem strnišču, včasih pa na ostankih kmetijskih rastlin na namakalnih poljih. V veljavnih pravilih je določena uporaba krme, kjer je to potrebno, vključujejo pa tudi posebna pravila o nabavi krme in surovin za proizvode z zaščiteno označbo porekla.

Mleko, ki se uporablja za proizvodnjo sira „Queso de la Serena“, je mleko ovc merino s kmetij na območju proizvodnje. Pridobiti ga je treba od zdravih ovc in biti mora naravno polnomastno mleko, ki je čisto in brez nečistot, mleziva in konzervansov v obliki zdravil, ki bi lahko škodili proizvodnji, zorenju in konzerviranju sira ter higienskim in sanitarnim pogojem.

Mleko ima naslednje analitične lastnosti:

— beljakovine: najmanj 5 %,

— maščoba: najmanj 7 %,

— skupni suhi ekstrakt: vsaj 18 %.

3.4 Posebne faze proizvodnje, ki jih je treba izvajati na opredeljenem geografskem območju

Faze proizvodnje, ki jih je treba izvajati na opredeljenem geografskem območju, določenem v točki 4, so:

— proizvodnja mleka z lastnostmi in pod pogoji iz točke 3.3, vključno z molžo, hlajenjem, hrambo, zbiranjem in prevozom mleka,

— proizvodnja sira, vključno s koagulacijo mleka, ki poteka pri temperaturi od 25 °C do 32 °C in traja od 50 do 75 min (z uporabo naravnega rastlinskega koagulanta, ki se pridobi iz posušenih rož Cynara Cardunculus), rezanjem, oblikovanjem, soljenjem in zorenjem.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

—

3.6 Posebna pravila za označevanje proizvoda, za katerega se uporablja registrirano ime

Trgovsko oznako vsakega registriranega podjetja mora odobriti regulativni svet za ZOP. Na oznakah mora biti navedeno besedilo „Denominación de Origen ‚Queso de La Serena‘“.

Trženi proizvod mora imeti dodatno oštevilčeno oznako, ki jo izda regulativni svet za ZOP in se namesti v sirarni tako, da je ni mogoče znova uporabiti.

4. Jedrnata opredelitev geografskega območja

Območje proizvodnje, zorenja in priprave sira „Queso de la Serena“ zajema 21 občin v skrajno jugovzhodnem delu province Badajoz, in sicer La Haba, Magacela, La Coronada, Campanario, Esparragosa de Lares, Valle de la Serena, Zalamea de la Serena, Higuera de la Serena, Quintana de la Serena, Malpartida de la Serena, Esparragosa de la Serena, Castuera, Cabeza del Buey, Santi-Spiritus, Risco, Garlitos, Peñalsordo, Zarzacapilla, Capilla, Monterrubio de la Serena in Benquerencia de la Serena.

5. Povezava z geografskim območjem

5.1 Zgodovinski dejavniki

Sir „Queso de la Serena“ je omenjen v številnih literarnih delih:

Knjiga Viaje a La Serena Antonia Agúndeza Fernándeza iz leta 1791 o okrožju La Serena iz rokopisov sodnika Agustína Cubelesa vsebuje naslednji navedek: „Zaradi svojega okusa in dobre izdelave je znan sir iz ovčjega mleka, arroba sira pa stane 60 realov.“

Lokalni predpisi Cabeze del Buey iz 16. in 17. stoletja omenjajo plačevanje desetine s sirom in prvimi pridelki, ki jih je bilo treba darovati župnijski cerkvi, saj je moral kmet ves sir, proizveden iz prve serije mleka za proizvodnjo sira, darovati mestnim župnikom.

5.2 Naravni dejavniki

(a) Relief

V provinci Badajoz prevladuje nekoliko valovit teren, na splošno pa je območje penepleno. Za območje so značilni visokokakovostni pašniki na skeletnih skrilastih in granitnih tleh na površini približno 300 000 ha, na njih pa se pasejo ovce merino. Dejansko so ti zeleni pašniki glavni vir energije ekosistema v tej regiji, sestavlja pa jih raznoliko rastlinstvo (glej oddelek o rastlinstvu). Povprečna nadmorska višina je 430 m.

(b) Tla

Geološka struktura province Badajoz je peneplena iz paleozoika z nekaj poznejšimi nanosi in velikim številom magmatskih izdankov.

Tla so položna, zmerno prepustna kambrijska, silurijska in granitna tla s pogostimi izdanki žive skale. Strmine so položne, topografija nekoliko valovita, območje pa je obrnjeno proti jugu. Tla so načeloma skeletna skrilasta in granitna, kisla, s pH od 5 do 5,5 ter majhnimi količinami fosforja. Dreves ni veliko, na nekaterih delih območja pa jih sploh ni, zato je videti, kot da je bil gozd izkrčen.

(c) Podnebje

V okrožju La Serena je podnebje sredozemsko in pod vplivom Atlantika. Poletja so vroča in suha, zime pa mile in deževne. Na tem območju so zime običajno mile, čeprav je od 1. novembra do 10. marca obdobje zmrzali. Poletja so vroča in suha, glavna značilnost območja pa je njegova suhost. Povprečna letna količina padavin je 498 mm.

(d) Hidrografija

Skozi okrožje La Serena tečeta reki Guadiana Menor in Zújar.

(e) Rastlinstvo

Na območju rastejo naslednje rastlinske vrste:

— Vulpia ciliata, Bromus mollis in Agrostis spp. iz družine trav Gramineae,

— Trifolium (T. arvense, T. campestre in T. glomeratum),

— Ornithopus compressus iz družine stročnic Leguminosae; Helianthemum, Erodium, Plantago, Carlina in Hypochaeris.

5.3 Sistemi proizvodnje in predelave

(a) Proizvodnja

Ovce pasme merino so zelo trpežne ter dobro prilagojene težkim podnebnim razmeram in terenu. Največ se uporabljajo za proizvodnjo volne, vendar so vseeno primerne za proizvodnjo mesnih proizvodov in mleka, zato so glede na zahteven habitat, v katerem živijo, dovolj donosne. Proizvedejo majhne količine mleka, vendar ima to visoko vsebnost beljakovin in maščob.

Ovce so majhne in tehtajo od 40 kg do 45 kg, ovni pa od 55 kg do 65 kg. Njihove dolge noge so zelo primerne za premagovanje dolgih razdalj pri iskanju hrane (čeprav ovce zdaj zapustijo kmetije le v določenih obdobjih leta, so v preteklosti migrirale vsako leto). Stopnja plodnosti pasme je 85-odstotna, stopnja rodnosti pa 80-odstotna. Običajno ovce te pasme skotijo enkrat na leto, čeprav pogosto trikrat v dveh letih.

(b) Predelava

Sir se pridobi z encimsko koagulacijo mleka z uporabo rastlinskega koagulanta (Cynara Cardunculus), običajno pri temperaturi, nižji od 30 °C.

Zaradi teh dveh dejavnikov, torej zmerne temperature in uporabe koagulanta z nizko zmožnostjo koagulacije, je koagulacija počasna, sirne grudi pa so razmeroma mehke. Zato je proteolitska dejavnost večja, proizvede pa se sir z manj konsistentno teksturo.

Dvajset dni po oblikovanju v siru pride do pojava, ki je znan kot „atortado“, med katerim testo postane tekoče, s siri pa je treba ravnati zelo previdno, da skorja ne poči in se ne pomeša s testom.

5.4 Vzročna povezava med geografskim območjem in kakovostjo ali značilnostmi proizvoda

Pašniki v okrožju La Serena se raztezajo na več kot 300 000 ha, na katerih skoraj ni dreves, zato pašniškim rastlinam druge rastline ne konkurirajo pri rasti. To pomeni, da dobijo pašniki vsa hranila iz tal, pašniške rastline pa imajo zato visoke hranilne vrednosti in so idealna krma za živino. Ovce merino, ki so najbolj prilagojene ekstremnim podnebnim razmeram in reliefu v okrožju La Serena, proizvajajo majhne količine mleka, ki pa ima visoko vsebnost maščob in beljakovin.

Zaradi te več stoletij stare, nenadomestljive kombinacije je mleko ovc merino, ki se pasejo na pašnikih v okrožju La Serena, idealno za proizvodnjo sira „Queso de la Serena“, sir pa ima zato posebne in pristne značilnosti.

Sklic na objavo specifikacije

(drugi pododstavek člena 6(1) te uredbe)

http://www.gobex.es/filescms/con03/uploaded_files/SectoresTematicos/Agroalimentario/Denominacionesdeorigen/DOP_Queso_Serena_Pliego_Condiciones.pdf

(1) UL L 179, 19.6.2014, str. 17.

(2) UL L 343, 14.12.2012, str. 1.